**E L Ő T E R J E S Z T É S**

**Szombathely Megyei Jogú Város Közgyűlésének**

**2025. június 19-i ülésére**

**Javaslat önkormányzati rendeletekkel kapcsolatos döntések meghozatalára**

Jelen előterjesztés keretében az alábbi önkormányzati rendeletek módosítására teszek javaslatot.

1. **A lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet**

Szombathely Megyei Jogú Város Közgyűlésének áprilisi ülésén elhangzott, hogy a hivatal vizsgálja felül a bérleti díj támogatás feltételrendszerét azon szempont szem előtt tartásával, hogy az önhibájukon kívül gyermektelen párok, akik a jelenlegi rendszerből a jövedelemhatár túllépése miatt kiesnek, jogosultak legyenek a támogatásra.

Szombathely Megyei Jogú Város Közgyűlésének a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendeletben (a továbbiakban: lakásrendelet) szabályozott nem önkormányzati lakásban lakók bérleti díj támogatás jogosultsági körének és feltételrendszerének lényeges elemeit érintő módosításra 2025. március 1. napjától került sor. A támogatásra való jogosultság egy főre jutó jövedelemhatára az alábbiak szerint került megemelésre:

- egy vagy két fős háztartás esetén 193.800,- Ft-ra,

- három vagy több fős háztartás esetén 133.950,- Ft-ra.

Több jelzés érkezett albérletben élő, egészségügyi okok miatt gyermektelen párok részéről, hogy jövedelmük miatt nem jogosultak bérleti díj támogatásra, ugyanakkor a reprodukciós eljárás során keletkező többletkiadásaik, illetve az esetleges táppénz miatt egyre nehezebb a megélhetésük. A WHO jelentése szerint világszerte minden hatodik ember érintett a meddőség témájában. Magyarországon is egyre növekvő népegészségügyi problémát jelent a gyermekáldás elmaradása, nagyjából 300 ezer pár küzd termékenységi zavarral. A születések 4-5 százaléka már reprodukciós eljárás által valósul meg, évente négyezer gyermek születik így. A gyermektelen párok önálló lakhatásának megoldását tovább nehezíti, hogy a lakáspolitikai intézkedések a családosok számára kedveznek.

Az egészségügyi okok miatt gyermektelen személyek lakhatási költségeinek csökkentése és a megélhetésük könnyítése céljából az alábbi javaslatot teszem:

A jelenlegi szabályozás jövedelemhatára mellett, a szakorvosi igazolással alátámasztott egészségügyi ok miatt gyermektelen személy, vagy pár esetében a bérleti díj támogatásra való jogosultság számítási módja az alábbiak szerint kerüljön módosításra:

- egyedülélő személy esetében a kérelem benyújtását megelőző hónapban elért jövedelem kettővel kerüljön osztásra (így a jelenlegi 193.800,- Ft-os jövedelem helyett legfeljebb 387.600,- Ft-os jövedelemmel is jogosult lenne a támogatásra),

- párok esetében a kérelem benyújtását megelőző hónapban elért összjövedelem hárommal kerüljön osztásra (így a jelenlegi 387.600,- Ft-os összjövedelem helyett legfeljebb 581.400,- Ft-os összjövedelemmel is jogosultak lennének a támogatásra).

Mivel a támogatás jogosultsági körének kibővítése az egészségügyi okból kifolyólag meddő párok körét célozza meg, így javasolt jogosultsági feltételként a 45 éves korhatár meghatározása.

A támogatás jogosultsági körének bővítésével jelentkező többlet költségvetési forrás igény egzakt módon előre nem jelezhető, mivel a támogatási rendszer természeténél fogva a jogosulti kör, annak pontos szociális helyzete előre nem meghatározható, de vélhetően érdemben nem befolyásolja a rendelkezésre álló előirányzat felhasználását. Tájékoztatom a Tisztelt Közgyűlést arról, hogy a lakásrendelet rendelkezése alapján a támogatás megállapítására továbbra is a költségvetésben meghatározott összeghatárig kerülhet sor.

1. **A személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet**

A bölcsődés korú gyermekek étkeztetésével kapcsolatos feladatokat a Szombathelyi Egyesített Bölcsődei Intézmény saját főzőkonyhája segítségével látja el. A bölcsődében, mini bölcsődében biztosított étkezés intézményi térítési díja a mindenkor hatályos élelmezési nyersanyagköltség általános forgalmi adóval növelt összegével megegyező összegben kerül meghatározásra. Az Egyesített Bölcsődei Intézmény vezetője a nyersanyagárak jelentős emelésére tekintettel az élelmezési nyersanyagköltség 2025. szeptember 1. napjától történő 15 %-os emelését kezdeményezte.

A javasolt 15 %-os emeléssel a nyersanyagköltség értékek az alábbiak szerint alakulnának:

|  |  |  |
| --- | --- | --- |
|  | **Jelenlegi összeg**  **(fő/nap)** | **15 %-al emelt nettó összeg**  **(fő/nap)** |
| gondozott gyermek esetén (négyszeri étkezés) | 582,- Ft | 669,- Ft |
| mini bölcsődében (gyermek) | 582,- Ft | 669,- Ft |
| alkalmazotti ebéd | 462,- Ft | 531,- Ft |
| szünidei gyermekétkeztetés során az ebéd | 310,- Ft | 357,- Ft |

A nyersanyagnorma emelésének 2025. évi költségvetési vonzata nagyságrendileg bruttó 2.300.000,- Ft, amelyet az Intézmény költségvetéséből szükséges biztosítani.

A nyersanyagnorma 2025. szeptember 1. napjával történő emelésére tekintettel szükséges a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosítása.

A rendelet-tervezet az élelmezési nyersanyagköltség összegek emelésének átvezetését tartalmazza az alábbiak szerint:

|  |  |  |
| --- | --- | --- |
|  | **Intézményi térítési díj (nyersanyagköltség + Áfa)** | |
| **jelenlegi**  **Ft/fő/nap** | **2025. szeptember 1. napjától**  (a 15 %-os emeléssel)  **Ft/fő/nap** |
| gondozott gyermek esetén (négyszeri étkezés) | 740,- Ft | 850,- Ft |
| csak ebéd igénybevétele | 395,- Ft | 453,- Ft |
| alkalmazotti ebéd | 585,- Ft | 674,- Ft |

Javaslom az intézményi díjak Szombathelyi Egyesített Bölcsődei Intézmény által javasolt módosításainak elfogadását.

1. **A helyiségbérlet szabályairól szóló 17/2006. (V.25.) önkormányzati rendelet**

A helyiségbérlet szabályairól szóló 17/2006. (V.25.) önkormányzati rendelet 29. § (3) bekezdés a) pontja a helyiség albérletbe adásával összefüggésben úgy rendelkezik, hogy az albérletbe adáshoz történő hozzájárulás nem tagadható meg, ha a bérlő - függetlenül az albérletbe adott helyiségrész nagyságától - a kétszeresére emelt bérleti díj megfizetését vállalja. A b) pont szerint, ha a bérlő műszakilag elkülönülő helyiségrészt ad albérletbe az albérletbe adott helyiségrész arányában köteles a bérleti díj kétszeresének megfizetését vállalni. Ezen rendeleti szabály alkalmazására nem került sor.

Az Önkormányzat célja, hogy ugyanazon helyiségért az értékbecslő által kalkulált bérleti díj összeg ne rójon aránytalan terhet a bérlőkre, a nem a rendeleti szabályokkal egyező továbbadás kiküszöbölhető legyen, valamint az albérletbe adás jogintézményének alkalmazásával többletbevételhez jusson a kezelő. Emellett a kialakult gyakorlat szerint nincs szükség kétféle szabályozásra (helyiségrész és műszakilag elkülönülő helyiségrész), így egységes előírás alkalmazása indokolt. Javaslom, hogy albérletbe adás esetén az eddigi kétszeres bérleti díj helyett 20 %-kal megemelt bérleti díj megfizetése kerüljön bevezetésre.

Fentiek alapján szükséges a helyiségbérlet szabályairól szóló 17/2006. (V.25.) önkormányzati rendelet 29. § (3) bekezdésének módosítása.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Előzőekre tekintettel a rendelet-módosítások tervezeteinek előzetes hatásvizsgálatai és indokolásai az előterjesztés mellékleteit képezik.

Kérem a Tisztelt Közgyűlést, hogy az előterjesztést megtárgyalni, és a rendeleteket megalkotni szíveskedjék.

**Szombathely, 2025. június „ ”.**

/: **Dr. Nemény András** :/